คุณค่าบริษัท : AIT ผลการดำเนินงานสดใส ปันผลยังสูง
มีการวิเคราะห์กันว่า แนวโน้มผลการดำเนินงานของ บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT จะยังคงมีโมเมนตัมเชิงบวกต่อเนื่องจากไตรมาส 1 ที่กำไรเติบโต 51.1% จากไตรมาสก่อน และ 23.5% จากงวดเดียวกันของปีก่อน
2 มิ.ย. 2560

โดยผลการดำเนินงานไตรมาส 1 สิ้นสุดวันที่ 31 มีนาคม 2560 บริษัทมีกำไรสุทธิขยับขึ้นมาอยู่ที่ 133.32 ล้านบาท หรือ 0.65 บาทต่อหุ้น จากงวดเดียวกันของปีก่อน 107.95 ล้านบาท หรือ 0.52 บาทต่อหุ้น จากรายได้รวมขยับขึ้นมาอยู่ที่ 1,139.23 ล้านบาท จากงวดเดียวกันของปีก่อน 107.95 ล้านบาท
อันเนื่องจากในไตรมาส 1 ปี 60 การขยายตัวของเศรษฐกิจโดยรวมมีทิศทางที่ดีขึ้นโดยมีแรงขับเคลื่อนหลักมาจากการส่งออกที่ขยายตัวอย่างทั่วถึงมากขึ้น ในขณะที่การลงทุนภาครัฐยังคงมีบทบาทหลักในการขับเคลื่อนเศรษฐกิจแม้จะชะลอลงไปบ้างหลังจากที่เร่งไปในไตรมาสก่อน ทำให้บริษัทได้งานโครงการใหม่เพิ่มมากขึ้น
ส่งผลให้ Backlog ณ ปัจจุบันที่มีอยู่ทั้งสิ้น 3,255 ล้านบาท (ยังไม่รวมที่รอใบสั่งซื้ออีก 756 ล้านบาท) ซึ่งแข็งแกร่งกว่าช่วง1-2 ปีที่ผ่านมาที่ปกติจะอยู่ที่ราว 2,000 ล้านบาท ขณะที่ปริมาณงานประมูลที่ออกมาจากภาครัฐยังคงมีปริมาณมากกว่าอดีตจากสถานการณ์ทางการเมืองที่มีเสถียรภาพและคาดว่าจะนิ่งไปถึงช่วงก่อนการเลือกตั้ง ทำให้ผลประกอบการปี 2560-2561 น่าจะอุ่นใจได้ว่าจะเห็นการเติบโตในระดับที่ค่อนข้างดี
ทั้งนี้ ทำให้มีการปรับเพิ่มประมาณการกำไรปกติขึ้น 5% เป็น 528 ล้านบาท เพิ่มขึ้น 29.8% จากงวดเดียวกันของปีก่อน
นอกเหนือจากโครงการเคเบิลใต้น้ำในพม่าที่ AIT ได้ไปลงทุนถือหุ้นในสัดส่วน 23% (รวมที่ถือทางตรงและถือผ่าน ที่ร่วมทุนกับ LOXLEY) ซึ่งคาดว่าจะสามารถเปิดให้บริการได้บางส่วนในช่วงไตรมาส 4 ปี 61 และจะเป็น Recurring Income เข้ามาช่วยให้ผลการดำเนินงานไม่ผันผวนไปตามสถานการณ์ทางการเมืองแล้ว AIT ยังมีการขยายธุรกิจรับเหมาวางระบบที่ตนเองถนัดไปในลาวและกัมพูชาเพื่อเปิดตลาดใหม่
ในส่วนของกัมพูชามีโอกาสที่จะได้งานขนาดใหญ่พอสมควร (เบื้องต้นคาดว่าไม่ต่ำกว่า 500 ล้านบาท) โดยคาดว่าจะได้ข้อสรุปในช่วงไตรมาส 3 ปี 60 ซึ่งหากสำเร็จช่วยหนุน Backlog ให้แข็งแกร่งยิ่งขึ้นไปอีกและจะทยอยรับรู้รายได้ในช่วง 1-2 ปีข้างหน้า
ในขณะที่นักวิเคราะห์ บล.ฟินันเซีย ไซรัส แนะนำ “ซื้อ” ราคาเป้าหมาย 31 บาทต่อหุ้น สะท้อนประมาณการกำไรที่ปรับขึ้น โดยยังอิงระดับ Target PE ราว 12 เท่า ราคาหุ้นปัจจุบันยังมี Upside กว่า 10%
อีกทั้งจุดเด่นของ AIT ยังเป็นเรื่องของการจ่ายปันผลโดยคาดอัตราส่วนเงินปันผลตอบแทนปีนี้สูงถึง 7.4% (จ่ายปีละ 2 ครั้ง) จึงยังเป็นหุ้นที่ชื่นชอบและเลือกเป็น Top Pick ของกลุ่ม ICT
…
ผู้ถือหุ้นรายใหญ่
รายชื่อกรรมการ